Diari Oficial de la Generalitat Valenciana


Sumari del DOGV 8734, del 06-02-2020 (2020/655)

RESOLUCIÓ de 21 de gener de 2020, de la Junta Rectora del Patronat del Misteri d'Elx, per la qual es dona publicitat a les bases del procés de selecció del mestre de capella.
------------------------------------------------------------------------------------------------------------------------------------------------------------------------------

### Dades del document

Número de DOGV
:   8734

Data del DOGV
:   06-02-2020

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2020/655


Data del document
:   21-01-2020

Organisme emissor
:   Patronat del Misteri d'Elx

Tipus de document
:   Resolució

Anàlisi jurídica

 Descriptors 

:   * concurs administratiu

RESOLUCIÓ de 21 de gener de 2020, de la Junta Rectora del Patronat del Misteri d'Elx, per la qual es dona publicitat a les bases del procés de selecció del mestre de capella. [2020/655]  
El Patronat del Misteri d'Elx és una entitat de dret públic sotmesa al dret privat regulada per la Llei 13/2005, de 22 de desembre, de la Generalitat, del Misteri d'Elx, i adscrita a la conselleria amb competències en cultura.  
El Decret llei 1/2011, de 30 de setembre, del Consell, de mesures urgents del règim economicofinancer del sector públic empresarial i fundacional, en l'article 19, indica que l'elecció del personal de caràcter directiu dels ens del sector públic s'ha de basar en criteris de competència, professionalitat i experiència en l'acompliment de llocs de responsabilitat en la gestió pública o privada.  
En aquest sentit, el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, defineix, a aquest efecte, al personal directiu com aquell que, actuant sota la dependència, bé dels òrgans superiors de govern o administració dels ens, bé de les persones que exercisquen la seua màxima responsabilitat, exercisca funcions separades amb autonomia i responsabilitat, només limitades pels criteris i instruccions emanades d'aquells.  
Així mateix, de conformitat amb l'apartat 2 de l'article 3 del Decret 95/2016, la designació i el cessament d'aquest personal es faran per la persona que exercisca la màxima responsabilitat, després de l'autorització del consell de direcció o òrgan col·legiat superior de govern o administració de l'ens, de conformitat amb la normativa de desplegament del règim jurídic del sector públic que siga aplicable.  
D'acord amb el que estableix l'article 29 de la Llei 13/2005, de 22 de desembre, de la Generalitat, del Misteri d'Elx, la designació del mestre de capella correspon a la Junta Rectora, si bé el nomenament es farà per decret del Consell, a proposta de la persona titular de la conselleria d'adscripció de l'ens, en atenció al que es disposa en la disposició addicional setena de la Llei 9/2019, de 23 de desembre, de la Generalitat, de mesures fiscals, de gestió administrativa i financera i d'organització de la Generalitat.  
En data 2 d'abril de 2019, l'entitat va sol·licitar a la Conselleria d'Hisenda, Model Econòmic i Patrimoni l'emissió de resolució individualitzada de classificació de l'entitat, d'acord amb els grups establits en l'Ordre 5/2016, de 13 de setembre, de la Conselleria d'Hisenda i Model Econòmic, per la qual es concreten els requisits dels criteris continguts en l'article 4 del Decret 95/2016, de 29 de juliol, del Consell, de regulació, limitació i transparència del règim del personal que ocupa llocs de caràcter directiu en el sector públic instrumental de la Generalitat.  
Mitjançant la Resolució d'11 d'abril de 2019, la Direcció General de Sector Públic, Model Econòmic i Patrimoni va acordar la classificació de l'entitat Patronat Misteri d'Elx en el grup III de les entitats de dret públic de la Generalitat, pertanyents al sector cultural, i va autoritzar la designació d'un nombre màxim de personal directiu a què es refereix l'article 2.3 del Decret 95/2015, en els termes i amb les limitacions i règim jurídic establits en la normativa vigent.  
  
La Direcció General de Pressupost el 18 de desembre de 2019 va autoritzar la creació i cobertura del lloc directiu de mestre de capella.  
  
Per tot això, en ús de les facultats conferides per l'article 8 de la Llei 13/2005, de 22 de desembre, del Misteri d'Elx, la Junta Rectora del Patronat del Misteri d'Elx, en la sessió celebrada el 21 de gener de 2020, va acordar l'aprovació de la convocatòria per a la selecció del mestre de Capella conformement amb les següents bases que han de regir el procediment selectiu:  
  
Primera. Objecte de la convocatòria i funcions del lloc  
És objecte d'aquesta convocatòria el procés de selecció per a la contractació de la persona que ha d'exercir el lloc de mestre de capella del Misteri d'Elx, que haurà d'actuar conformement amb les directrius marcades per la Junta Rectora del Patronat del Misteri d'Elx.  
L'article 22 de la Llei 13/2005, de 22 de desembre, de la Generalitat, del Misteri d'Elx, regula el lloc de mestre de capella la funció principal del qual és la formació, la direcció musical i la cerca de veus de la Capella i l'Escolania del Misteri, que es troben a càrrec seu i sota la seua exclusiva responsabilitat.  
Característiques del lloc convocat:  
a) El mestre de capella està obligat a dirigir les representacions de la Festa, i a fixar els dies i les hores dels assajos de la Capella i de l'Escolania, que s'han de dur a terme sota la seua direcció, o sota la del mestre de capella suplent.  
b) El mestre de capella haurà d'establir el pla de treball de la Capella i de l'Escolania, tindre disposades les veus indispensables per a la representació de la Festa i seleccionar el repertori que considere convenient per a la millor formació d'aquestes, sense deixar mai de vetlar pel manteniment de les partitures del Misteri en tota la seua puresa.  
c) És facultat del mestre de capella l'adjudicació dels papers de la Festa als intèrprets que complisquen les millors condicions i la determinació de les veus suplents, tenint en compte, no obstant això, que la tradició estableix que els personatges de l'Àngel Major de l'Araceli, de Sant Pere i del Pare Etern de la Coronació han de ser interpretats per sacerdots, els quals, així mateix, han de formar part de la Capella.  
  
d) El mestre de capella, per si o per mitjà del mestre de capella suplent, i dels seus col·laboradors, seleccionaran durant els mesos de setembre a juny noves veus blanques per a l'Escolania.  
e) El mestre de capella ha de presentar a la Junta Rectora per a la seua aprovació, si escau, el projecte de gestió del seu treball, que inclourà el pla d'activitats i objectius, dies d'assaig, previsions per a les representacions del Misteri i per a uns altres concerts, com els de Setmana Santa, Nadal i qualsevol altre al qual es comprometa celebrar la Junta Rectora. Ho farà de manera anual i abans de l'1 de desembre.  
f) El mestre de capella ha d'elevar a la Junta Rectora, per a la seua avaluació i aprovació en el seu cas, l'informe del grau de compliment del projecte de gestió de l'any anterior. Ho farà de manera anual abans del 31 de març.  
g) El mestre de capella ha de presentar davant la Junta Rectora proposada de les funcions a delegar en el mestre de capella suplent i els seus col·laboradors. Així mateix, ha de presentar la proposta de les altes i baixes que considere tant en la Capella com en l'Escolania.  
h) Haurà d'exercitar la seua labor tal com s'ha indicat no sols com a mestre de capella, sinó també haurà de tindre coneixements de cant i tècnica vocal  
  
Segona. Règim de contractació i incompatibilitats  
La persona designada per a ocupar la plaça subscriurà un contracte d'alta direcció, regulat pel Reial decret 1382/1985, d'1 d'agost, pel qual es regula la relació laboral de caràcter especial del personal d'alta direcció.  
El mestre de capella haurà de complir totes les normes i reglaments de règim interior que hagen sigut aprovats pel Patronat i que estiguen vigents.  
Aquest contracte tindrà la duració de quatre anys, prorrogable de mutu acord fins a un màxim d'altres quatre anys, de conformitat amb l'acord de la Junta Rectora en virtut del que es disposa en l'article 30 de la Llei 13/2005 del Misteri d'Elx. La pròrroga es farà mitjançant un procés d'avaluació de la gestió realitzada.  
La retribució bruta anual a percebre s'estableix en 30.000 - anuals d'acord amb les funcions que li siguen designades.  
Li seran d'aplicació directa els preceptes de la Llei 8/2016, de 28 d'octubre, de la Generalitat, d'incompatibilitats i conflictes d'interessos de persones amb càrrecs públics no electes (DOGV 07.11.2016), el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat (DOGV 11.08.2016), així com la resta de legislació vigent en aquesta matèria.  
  
Tercera. Requisits de participació  
Els candidats hauran d'acreditar els requisits següents:  
a) Tindre nacionalitat espanyola o d'un estat membre de la Unió Europea. Podran presentar la seua candidatura les persones estrangeres no incloses en el paràgraf anterior que, en cas de ser finalment seleccionades, hauran d'obtenir de manera obligatòria la residència legal a Espanya.  
b) Fotocòpia del seu DNI, equivalent, o del seu passaport  
c) Certificat de Delictes de Naturalesa Sexual que acredite la manca d'aquests delictes.  
d) Currículum complet en el qual es detalle la seua formació, trajectòria i experiència professional, artística i de gestió en entitats públiques o privades dins de l'àmbit de la direcció coral i educació musical (amb una extensió màxima de 5 pàgines, format DIN A-4 i en Arial 12).  
e) Projecte d'activitats, formació i fórmula de gestió que especifique el seu mètode d'aplicació en cada sector: Capella, Cor Juvenil i Escolania (la proposta haurà de ser clara i esquemàtica, amb una extensió màxima de 20 pàgines en format DIN A-4 i en Arial 12 o contingut equivalent en altres formats de presentació (PowerPoint o similar), àudio o vídeo, i en aquest cas, la duració màxima serà de 15 minuts, i en qualsevol de les següents llengües: valencià o castellà).  
El projecte haurà d'incloure, com a mínim:  
- Cronograma de treball específic per als sectors: Capella, Cor Juvenil i Escolania per a les anualitats 2020, 2021, 2022 i 2023.  
- Mètode de captació i incorporació de xiquets a fi d'aconseguir veus noves i excel·lents blanques per a l'Escolania.  
- Projectes multiformat amb les arts escèniques, música i audiovisuals.  
- Projecte de treball i repartiment de tasques de l'equip didàctic i formatiu existent en l'actualitat.  
f) Cal valorar la capacitat de coordinació amb la resta de l'organigrama del Misteri d'Elx, en propostes concretes de treball en equip.  
g) Les persones que presenten la seua candidatura acompanyaran, a més dels requisits assenyalats, una declaració responsable mitjançant la qual manifesten, sota la seua responsabilitat, que disposa de la documentació que ho acredita, i la comissió de valoració podrà comprovar en qualsevol moment la veracitat d'aquesta, de conformitat amb el que es disposa en l'article 69 de la Llei 39/2015, d'1 d'octubre, del procediment administratiu comú de les administracions públiques.  
  
Quarta. Termini i presentació de sol·licituds  
El termini de presentació de sol·licituds és de vint dies hàbils comptats a partir de l'endemà de la publicació de la present convocatòria en el Diari Oficial de la Generalitat Valenciana.  
Les persones candidates que concórreguen al procés hauran de presentar la documentació requerida en format CD o USB, a la Casa de la Festa situada a Elx, en el carrer Major de la Vila, 27 (horari de 10.00 a 13.00 hores i de 17.00 a 19.30 hores, de dilluns a dijous, i de 10.00 a 13.00 hores, divendres), o en la resta de les formes previstes en l'article 16 de la Llei 39/2015, d'1 d'octubre, del procediment administratiu comú de les administracions públiques, i hauran d'anunciar el seu enviament per correu electrònic a bhudpqzgwwtk@xohajohcryv.mje.  
La documentació s'ha de presentar en sobre tancat sense cap identificació del candidat, en el qual apareixerà la llegenda «Selecció de candidats a mestre de capella». Aquest sobre estarà dirigit a la presidència de la comissió de valoració.  
La presentació de la candidatura implica l'acceptació d'aquestes bases. Una vegada finalitzat el procés, i a petició de la persona interessada, es retornarà la documentació presentada.  
  
Cinquena. Comissió de valoració  
S'ha de constituir una comissió de valoració que serà l'òrgan encarregat d'examinar les candidatures presentades i avaluar els mèrits d'aquestes.  
La comissió es regirà pel que es disposa per als òrgans col·legiats en la Llei 40/2015, d'1 d'octubre, del règim jurídic del sector públic.  
  
Els seus membres seran designats per la Junta Rectora del Patronat atenent el seu prestigi, la seua experiència i els seus coneixements i al Codi de Bones Pràctiques de la Cultura Valenciana.  
La participació dels professionals externs en la comissió de valoració ha de ser sempre a títol individual, sense que puguen ostentar la participació en representació o per compte de persona física o jurídica alguna.  
La comissió de valoració gaudirà de discrecionalitat tècnica per a la valoració de les sol·licituds presentades pels aspirants i estarà formada per:  
- Administració: María Margarita Landete Carrilero, directora adjunta de Música i de Cultura Popular de l'Institut Valencià de Cultura de la Generalitat Valenciana, María Teresa Pérez Vázquez, vicerectora de Relacions Institucionals de la Universitat Miguel Hernández d'Elx i Santiago Ule Garrido, coordinador de les àrees d'Educació i Cultura de l'Ajuntament d'Elx.  
- Societat civil: Pedro Antón Fructuoso, doctor en Medicina, especialitat Psiquiatria, María del Carmen Pérez Cascales, consellera electa del Consell Jurídic Consultiu de la Comunitat Valenciana i Francisco Rodríguez Trives, arquitecte tècnic.  
- Experts: José María Esteve Faubel, degà de la Facultat d'Educació d'Alacant, departament de Didàctica General i Didàctiques Específiques, àrea de Música, Nieves Pascual León, catedràtica de Musicologia en el Conservatori Superior de Música de València i José María Vives Ramiro, catedràtic Numerari de Musicologia, acadèmic de la Reial Acadèmia de Sant Carles, de la Reial Acadèmia Catalana de Belles Arts de Sant Jordi i l'Acadèmia de la Música Valenciana.  
- Secretaria de la comissió, amb veu, però sense vot, l'exercirà el secretari del Patronat del Misteri d'Elx, assistit pel personal tècnic del mateix Patronat.  
  
Sisena. Criteris de selecció i mèrits dels aspirants  
L'elecció es basarà en els criteris establits en l'apartat 1 de l'article 3 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat.  
La comissió de valoració haurà de valorar els aspectes següents:  
- L'experiència professional, la capacitat i la idoneïtat per a ocupar el lloc, d'acord amb les funcions a desenvolupar.  
- La qualitat i idoneïtat del projecte artístic presentat.  
- Els coneixements sobre el Misteri d'Elx i la Consueta.  
- Coneixements d'agrupacions corals i educació musical.  
- Demostrada experiència i capacitat en gestió de masses corals.  
- Capacitat organitzativa i de lideratge.  
- Demostrada formació en l'àmbit musical concretament en les característiques del lloc a cobrir.  
- Experiència en projectes educatius.  
- Capacitat demostrada per a dirigir, treballar en equip, transmetre coneixements, comunicació excel·lent i habilitats interpersonals.  
  
  
Setena. Procediment selectiu  
La Comissió, una vegada avaluades les propostes presentades, elegirà les persones candidates que, davant la mateixa Comissió, exposaran personalment el seu projecte, les quals hauran de respondre a les qüestions que el seu projecte suscite, així com unes altres de caràcter organitzatiu relatives al lloc a cobrir. En la seua elecció, la comissió de valoració motivarà l'anàlisi de cadascun dels aspectes valorats en el concurs.  
La persona que finalment resulte seleccionada haurà d'aportar la documentació que acredite els mèrits al·legats en el procés en el termini determinat per la comissió de valoració.  
El nom de la persona que resulte seleccionada es publicarà en la pàgina web del Patronat del Misteri d'Elx, una vegada nomenat i publicat en el DOGV.  
  
Huitena. Proposta de nomenament  
Una vegada s'haja acabat el procediment, el conseller d'Educació, Cultura i Esport elevarà la proposta de nomenament de la persona seleccionada al Consell, que farà el nomenament i li donarà publicitat en el Diari Oficial de la Generalitat Valenciana.  
  
Novena. Confidencialitat  
Totes les persones i institucions implicades en aquest procés de selecció es comprometen a garantir l'absoluta confidencialitat de totes les dades personals i professionals de les persones candidates, assegurant que la participació de les persones no seleccionades es mantindrà en l'estricte àmbit del coneixement i la valoració de la comissió de valoració, i es farà públic exclusivament el nom de la persona que resulte seleccionada.  
  
Desena. Persona de contacte  
Les persones interessades a presentar-se en el procés selectiu podran fer, a partir de l'endemà de la publicació de la convocatòria i fins al termini de finalització de presentació de sol·licituds, les consultes que consideren oportunes sobre el procés de selecció o sobre el Patronat del Misteri d'Elx, a través de la següent adreça de correu electrònic: zkdheobqgyud@tzgrlezzbsv.hob.  
Les persones candidates es comprometen a l'ús confidencial de la informació facilitada en el procés, a efectes exclusivament de l'elaboració del seu projecte de candidatura.  
Les persones candidates que no siguen triades podran retirar la documentació presentada per a concórrer al present procés de selecció una vegada finalitzat el procés per publicar-se el nomenament del triat en el Diari Oficial de la Generalitat Valenciana, en un termini de seixanta dies i en el mateix lloc en què l'hagueren presentada. Transcorregut aquest, el Patronat del Misteri d'Elx destruirà la documentació.  
  
  
Elx, 21 de gener de 2020.- El secretari: Joaquín Sempere Maciá.